《谢子瞻尚书惠墨端溪砚二首 其二 端溪砚》
宋代·范祖禹

端溪清冥几千尺，玄潭喷云嘘紫石。层空飞溜泻珠玑，太古阴崖摧霹雳。

剪裁岩屏作风字，琢磨水镜成月魄。似闻松上飕飕声，一洗尘埃倾七泽。

先生每思穷禹穴，东叱天吴挂帆席。山祗水若献幽宝，赠我不啻千金璧。

玉堂金井汲寒泉，坐视青天浸虚碧。岂知来从海峤外，鸟道穿云下绝壁。

嗟我本是山中人，惭无词藻对卿客。乡人子云思奇苦，终老汉庭长执戟。

至今旧宅有墨池，何怪著书玄尚白。行当提携返敝庐，更广牢愁吊遗迹。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。